ଭାଲେନା ଭାଲେଣ୍ଟିନା ଭୁବନେଶ୍ୱର, ଓଡ଼ିଶାରୁ ପ୍ରତିନିଧିତ୍ୱ କରୁଥିବା ଜଣେ ଭାରତୀୟ କରାଟେ ଖେଳାଳୀ । ସେ ୨୦୦୮ରେ ରମାଦେବୀ ମହିଳା ମହାବିଦ୍ୟାଳୟରୁ ସ୍ନାତ୍ତକ ଓ କାକତୀୟ ବିଶ୍ୱବିଦ୍ୟାଳୟରୁ ସ୍ନାତ୍ତକୋତ୍ତର ଅର୍ଜନ କରିଥିଲେ । ସେ ଉତ୍କଳ କରାଟେ ବିଦ୍ୟାଳୟ, ଭୁବନେଶ୍ୱରକୁ ପ୍ରତିନିଧିତ୍ୱ କରନ୍ତି । ହରି ପ୍ରସାଦ ପଟ୍ଟନାୟକ ଓ ଜେ ଏସ୍ କଲାଇମାଣି ତାଙ୍କର ଶିକ୍ଷକ । ସଫଳତା ଆନ୍ତର୍ଜାତୀୟ ୨୦୧୦ ଏସିଆନ କ୍ରୀଡାରେ ୫୦ କେଜି ବିଭାଗରେ ବ୍ରୋଞ୍ଜ ପଦକରୁ ଅଳ୍ପକେ ବଞ୍ଚିତ ହୋଇ ଚତୁର୍ଥ ସ୍ଥାନରେ ରହ୍ଯିଥିଲେ । ଜାତୀୟ ଏଆଇକେଏଫ୍ ଜାତୀୟ ପ୍ରତିଯୋଗିତାର ୧୧-୧୩ ବର୍ଷ ବୟସ ବର୍ଗରେ ୧୯୯୮ରୁ ୨୦୦୦ ମସିହା ପର୍ଯ୍ୟନ୍ତ କ୍ରମାଗତ ଭାବେ ପଦକ ଜିତିଥିଲେ । ଏଆଇକେଏଫ୍ ଜାତୀୟ ପ୍ରତିଯୋଗିତାର ୧୩-୧୫ ବର୍ଷ ବୟସ ବର୍ଗରେ ୨୦୦୨ରୁ ୨୦୦୪ ମସିହା ପର୍ଯ୍ୟନ୍ତ କ୍ରମାଗତ ଭାବେ ପଦକ ଜିତିଥିଲେ । ୨୦୦୪ରେ ସେ ସୁକୋକାଇ ଜାତୀୟ ମୁକ୍ତ ପ୍ରତିଯୋଗିତାରେ କୁମାଇତ୍ ସୂବର୍ଣ୍ଣ ଓ କଟାଇତ୍ ରୌପ୍ୟ ଜିତିଥିଲେ । ଏଆଇକେଏଫ୍ ଜାତୀୟ ପ୍ରତିଯୋଗିତାର ୧୮-୨୦ ବର୍ଷ ବୟସ ବର୍ଗରେ ୨୦୦୫ରୁ ୨୦୦୭ ମସିହା ପର୍ଯ୍ୟନ୍ତ କ୍ରମାଗତ ଭାବେ ପଦକ ଜିତିଥିଲେ । ୨୦୦୭ରେ ୩୩ତମ ଜାତୀୟ ପ୍ରତିଯୋଗିତା, ଗୌହାଟୀ, ଆସାମରେ ଦୁଇଟି ବ୍ରୋଞ୍ଜ ପଦକ ଜିତିଥିଲେ । ୨୦୧୦ରେ ଚେନ୍ନାଇଠାରେ ଅନୁଷ୍ଠିତ ୨୩ତମ ବୟୋଜ୍ୟେଷ୍ଠ ଜାତୀୟ କରାଟେ ପ୍ରତିଯୋଗିତାରେ, ୫୦ କେଜି ବିଭାଗରେ ସେ ଗୋଟିଏ ସ୍ୱର୍ଣ୍ଣ ଓ ଗୋଟିଏ ରୌପ୍ୟ ଜିତିଥିଲେ । ୨୦୧୧ ମସିହାରେ ୩୪ତମ ଜାତୀୟ ପ୍ରତିଯୋଗିତା, ରାଞ୍ଚିରେ ମଧ୍ଧ୍ୟ ସେ ଗୋଟିଏ ସ୍ୱର୍ଣ୍ଣ ଓ ଗୋଟିୱ ରୌପ୍ୟ ଜିତିଥିଲେ । ୨୦୧୨ରେ ୨୫ତମ ବୟୋଜ୍ୟେଷ୍ଠ ଜାତୀୟ କରାଟେ ପ୍ରତିଯୋଗିତା, ଦିଲ୍ଲୀରେ, ଦୁଇଟି ସ୍ୱର୍ଣ୍ଣ ଜିତିଥିଲେ । ୨୦୧୨ରେ ଏଆଇକେଏଫ୍ ଜାତୀୟ ପ୍ରତିଯୋଗିତା, ନୂଆଦିଲ୍ଲୀରେ ୫୦କେଜି ବିଭାଗରେ ସେ ଦୁଇଟି ସ୍ୱର୍ଣ୍ଣ ଜିତିଥିଲେ ।